Leiðtogar úr íslensku atvinnulífi héldu erindi um mikilvægi vörumerkja og verðmæta þeirra á morgunverðarfundi fyrirtækisins brandr í Arion banka í morgun . Um 180 gestir fylltu fundarsal Arion banka og hlýddu á fyrirlesarana sem voru þau Finnur Oddsson , forstjóri Origo , Guðbjörg Heiða Guðmundsdóttir , framkvæmdastjóri Marel , Halldór Harðarson , markaðsstjóri Arion banka og Þórarinn Ævarsson , framkvæmdastjóri IKEA . Fundarstjóri var Dr. Friðrik Larsen , framkvæmdastjóri brandr , sem hélt fundinn . Þau voru sammála um mikilvægi vörumerkja en almennt séð væri ekki nógu mikil áhersla á vörumerki í fyrirtækjum og að þörf væri á að fjárfesta meira í þeim . Friðrik nefndi að vörumerkjamál væru mannauðsmál því vinna við mörkun þeirra byrjaði alltaf inn í fyrirtækinu sjálfu . Hann sagði jafnframt að vel ígrunduð vörumerki skila marktækari árangri . Halldór sagði aukna samkeppni í fjármálageiranum og því væri mikilvægt fyrir fjármálafyrirtæki að vera með öflugt vörumerki og skapa traust til að geta staðist samkeppnina . „ Aðgreiningin er sífellt erfiðari því það eru meiri gæði og úrval fyrir neytendur . Vörumerkið þarf stefnumótun , fókus , menningu og skipulag þarf til að ná árangri , “ sagði Halldór . „ Hvernig upplifi ég sjálfa mig “ Finnur lýsti sameiningarferlinu þegar þrjú fyrirtæki urðu að einu vörumerki Origo og hversu stór hluti fór í að vinna með starfsfólkinu . „ Breytingin var gerð eftir ítarlega undirbúningsvinnu sem tók langan tíma . Breytingin var gerð til að einfalda skipulag fyrirtækisins , auka hagkvæmni í rekstri og gera fyrirtækinu kleift að koma skilaboðum til viðskiptavina með skilvirkari hætti . Lykilatriði í sameiningunni og nýju vörumerki voru sameiginleg gildi , stefnumótun og mörkunarvinna , " sagði Finnur m.a. í sínu erindi . „ Hvernig upplifi ég sjálfa mig sem brand . Hvernig lítur fólk á mig sem brand , “ sagði Guðbjörg m.a. í sínum fyrirlestri og bætti við að það skipti mjög miklu máli hvernig unnið væri með vörumerkið . ,, Allir starfsmenn fyrirtækisins eru sendiherrar vörumerkisins . Til að ná sem bestum árangri þarf að skilja markaðinn og sýnin þarf að vera skýr . Ef fólk trúir því að við ætlum að breyta heiminum þá koma fleiri með okkur . “ „ Branding er ekki hvernig þú auglýsir heldur hvað þú gerir og þú segir við starfsmennina í fyrirtækinu og viðskiptavinina . Þetta snýst um stefnu og viðskiptahugmynd og listina að hámarka ábata af vörumerki , “ sagði Þórarinn . Vörumerkið hjálpar að halda í viðskiptavini Í pallborðsumræðum kom fram hjá Finni að Origo væri nú ofar í huga viðskiptavina sem gerði þeim auðvelt að halda þeim betur og það væri auðveldara að draga nýja viðskiptavini inn . Halldór nefndi að fjármálageirinn væri að fara í gegnum svipað ferli og opnast svipað og fjarskiptageirinn hefði gert fyrir tuttugu árum og það væri mikilvægt fyrir vörumerki í geiranum að byggja upp traust . Þórarinn taldi að þar sem IKEA hefði byggt upp vörumerkið og sambandið við viðskiptavininn myndi það koma til með að auka hlutdeild fyrirtækisins á markaði í gegnum næstu niðursveiflu . Guðbjörg taldi að niðursveiflur hafi vissulega áhrif á eftirspurn en það væri mikilvægt fyrir vörumerki að vita hvað þau standa fyrir og eyða peningum af skynsemi en gæta þess að viðhalda vörumerkinu og ganga í gegnum hagsveifluna bein í baki og fara ekki í niðurskurð í óðagoti . Finnur , Halldór , Friðrik , Guðbjörg og Þórarinn héldu erindi um mikilvægi vörumerkja og verðmæta þeirra .